हिंदुत्व की ताकतों में इतने अंतर्विरोध और मतिभ्रम हैं. वैज्ञानिक जांच से पोस्टमार्टम की रिपोर्ट की तरह उनका खुलासा हो जाता है. संविधान में सिक्ख, जैन, बौद्ध, पारसी, मुसलमान वगैरह को अल्पसंख्यकों का दर्जा दिया गया है. हिन्दू दलित डॉ. अंबेडकर प्रारूप समिति के अध्यक्ष और बाद में कानून मंत्री रहे. तब बौद्धों की संख्या बहुत नहीं थी. आजादी के बाद बाबा साहेब की ही अगुवाई में नागपुर में ही लाखों दलित हिन्दू धर्म छोड़ बौद्ध बन गए. तब हिन्दुत्व के स्वनामधन्य विचारकों ने आत्मविश्लेषण नहीं किया. नागपुर में ही संघ का मुख्यालय रहा है. दलितों पर अल्पसंख्यक धर्मों के लोग अत्याचार नहीं कर रहे थे. यह थोकबंद धर्मांतरण हिन्दुत्व के फतवों के खिलाफ था. इस पर विवाद की स्थिति नहीं बनती.